b"\n_START_ARTICLE_\nTour of Croatia\n_START_SECTION_\nPrete\xc4\x8da utrke\n_START_PARAGRAPH_\nBiciklisti\xc4\x8dka utrka Kroz Hrvatsku Vukovar - Dubrovnik\n_START_SECTION_\n2016.\n_START_PARAGRAPH_\nDrugo izdanje biciklisti\xc4\x8dke utrke Tour of Croatia zapo\xc4\x8delo je 19. travnja u Osijeku gdje je startala prva etapa koja \xc4\x87e nakon 235 kilometara zavr\xc5\xa1iti u Vara\xc5\xbedinu._NEWLINE_Utrka nakon \xc5\xa1est etapa tijekom kojih \xc4\x87e natjecatelji prije\xc4\x87i oko 1000 kilometara, zavr\xc5\xa1ava 24. travnja na Trgu svetog Marka u Zagrebu._NEWLINE_Godine 2016. pove\xc4\x87an je broj etapa s pet na \xc5\xa1est, ali i mom\xc4\x8dadi, jer je u Hrvatsku do\xc5\xa1lo pet sastava s WorldTour licencijom, dok pro\xc5\xa1le godine nije nastupila niti jedna ekipa iz najvi\xc5\xa1eg ranga._NEWLINE_Najtrofejniji hrvatski voza\xc4\x8d koji se pojavio na startu bio je 37-godi\xc5\xa1nji veteran Radoslav Rogina, koji nastupa za slovensku mom\xc4\x8dad Adria Mobil. Uz njega, od hrvatskih voza\xc4\x8da nastupio je i Matija Kvasina i Josip Rumac, koji ove sezone nastupaju za azerbajd\xc5\xbeanski sastav Synergy Baku Cycling Project, Bruno Maltar kao \xc4\x8dlan slovenske Radenske, dok su u sastavu Meridiane Kamen iz Pazina bili Emanuel Ki\xc5\xa1erlovski, Mateo Frankovi\xc4\x87 i Paolo Rigo._NEWLINE_Talijan Giacomo Nizzolo (Trek) pobjednik je prve etape drugog izdanja biciklisti\xc4\x8dke utrke Tour of Croatia vo\xc5\xbeene od Osijeka do Vara\xc5\xbedina u du\xc5\xbeini od 235 kilometara 19. travnja. On je u zavr\xc5\xa1nom sprintu u centru Vara\xc5\xbedina bio br\xc5\xbei od najve\xc4\x87eg favorita za uspjeh u ovoj etapi, Britanca Marka Cavendisha (Dimension Data), dok je tre\xc4\x87e mjesto zauzeo Belgijanac Timothy Dupont (Veranda's Willems)._NEWLINE_Britanac Mark Cavendish (Dimension Data) u drugoj je etapi ovogodi\xc5\xa1nje biciklisti\xc4\x8dke utrke Tour of Croatia vo\xc5\xbeene od Plitvica do Splita u du\xc5\xbeini od 240 kilometara 20. travnja osvojio prvo mjesto ispred Talijana Giacoma Nizzola (Trek). Ciljem je tre\xc4\x87i pro\xc5\xa1ao Australac Mark Renshaw._NEWLINE_Giacomo Nizzolo (Trek) drugom je etapnom pobjedom potvrdio kako je sprinter u najboljoj formi na ovogodi\xc5\xa1njoj biciklisti\xc4\x8dkoj utrci Tour of Croatia, a nakon slavlja u utorak u Vara\xc5\xbedinu, Talijan je prvi pro\xc5\xa1ao ciljem i u tre\xc4\x87oj etapi vo\xc5\xbeenoj 21. travnja od Makarske do \xc5\xa0ibenika u du\xc5\xbeini od 190 kilometara._NEWLINE_Drugo mjesto zauzeo je Belgijac Timothy Dupont (Veranda's Willmes) koji je bio tre\xc4\x87i u prvoj etapi, a tre\xc4\x87i je ciljem pro\xc5\xa1ao Taijan Matteo Pelucchi (IAM Cycling)._NEWLINE_Hrvatski biciklist Matija Kvasina (Synergy Baku Cycling Project) drugi je stigao na cilj \xc4\x8detvrte, 'kraljevske' etape utrke Tour of Croatia vo\xc5\xbeene 22. travnja, koja je cilj imala na U\xc4\x8dki, a tim je rezultatom preuzeo vodstvo u ukupnom redoslijedu dvije etape prije zavr\xc5\xa1etka._NEWLINE_Pobjednik etape koja je start imala u Crikvenici bio je Austrijanac Riccardo Zoidl (Trek) koji se za ne\xc5\xa1to vi\xc5\xa1e od tri sata popeo na U\xc4\x8dku, s 28 sekundi prednosti pred Kvasinom i \xc5\xa0panjolcem Victorom de la Parteom (CCC). Peti je na cilj stigao drugi hrvatski biciklist Radoslav Rogina, \xc4\x8dlan slovenske mom\xc4\x8dadi Adria Mobil._NEWLINE_Uo\xc4\x8di posljednje etape hrvatski biciklist Matija Kvasina (Synergy Baku) nadomak je ukupne pobjede na drugom izdanju utrke Tour of Croatia nakon \xc5\xa1to je u petoj etapi vo\xc5\xbeenoj 23. travnja obranio poziciju vode\xc4\x87eg. Kvasina ima 32 sekunde prednosti u odnosu na prve pratitelje, Danca Jespera Hansena (Tinkoff) i \xc5\xa0panjolca Victora De la Partea (CCC)._NEWLINE_Matija Kvasina uo\xc4\x8di pete etape, 40,3 kilometara duga\xc4\x8dkog mom\xc4\x8dadskog kronometra vo\xc5\xbeenog od Pore\xc4\x8da do Umaga, bio je vode\xc4\x87i u ukupnom redoslijedu nakon odli\xc4\x8dne vo\xc5\xbenje u \xc4\x8detvrtoj etapi koja je zavr\xc5\xa1ila na vrhu uspona na U\xc4\x8dku._NEWLINE_Hrvatski biciklist Matija Kvasina (Synergy Baku) pobjednik je drugog izdanja utrke kroz Hrvatsku nakon \xc5\xa1to je u zadnjoj, \xc5\xa1estoj etapi, s ciljem u Zagrebu obranio poziciju vode\xc4\x87eg koju je preuzeo nakon uspona na U\xc4\x8dku._NEWLINE_Kvasina je u 178 kilometara duga\xc4\x8dkoj zadnjoj etapi od Svetog Martina na Muri do Zagreba s ciljem na Trgu svetog Marka, koja je pripala Norve\xc5\xbeaninu Sondreu Holstu Engeru (IAM Cycling), sa\xc4\x8duvao prednost od 24 sekunde ispred drugog Danca Jespera Hansena (Tinkoff), dok je tre\xc4\x87eplasirani  \xc5\xa0panjolac Victor De la Parte (CCC) zaostao 32 sekunde._NEWLINE_Biciklisti su u prethodih \xc5\xa1est dana pre\xc5\xa1li 1000 kilometara kroz Hrvatsku s etapnim ciljevima u Vara\xc5\xbedinu, Splitu, \xc5\xa0ibeniku, na U\xc4\x8dki, Umagu i Zagrebu."